อย. ย้ำปลดล็อกกัญชา กัญชง ปลูกเสรีได้แล้วไม่ต้องขออนุญาต แต่ยังต้องจดแจ้ง
นพ.ไพศาล ดั่นคุ้ม เลขาธิการคณะกรรมการอาหารและยา กล่าวว่า วันนี้เป็นวันแรกของการปลดล็อกกัญชา กัญชง ซึ่งผู้ที่ต้องการปลูกสามารถปลูกได้โดยไม่ต้องขออนุญาต แต่ยังต้องมีการจดแจ้งผ่านโมบายแอปพลิเคชัน “ปลูกกัญ” ของสำนักงานคณะกรรมการอาหารและยา (อย.) สามารถโหลดได้แล้ว ทั้งในระบบ Android และ IOS อีกช่องทางคือ สามารถจดแจ้งผ่านเว็บไซต์ plookganja.fda.moph.go.th/ โดยวันนี้ อย.จะออกใบรับจดแจ้งอิเล็กทรอนิกส์ให้กับผู้ที่มาจดแจ้ง อย่างไรก็ตาม หากพบการกระทำความผิดที่ไม่เป็นไปตามวัตถุประสงค์ก็สามารถถอนการจดแจ้งได้ สำหรับการจดแจ้งปลูก เป็นการรักษาสิทธิของผู้ปลูกก่อนที่ พ.ร.บ.กัญชากัญชง พ.ศ. ... จะประกาศบังคับใช้ โดยให้แจ้งตามวัตถุประสงค์การปลูกคือ เพื่อดูแลสุขภาพของตนเองและใช้ในครัวเรือน เพื่อนำไปใช้ในการปรุงยาสำหรับผู้ป่วยเฉพาะรายของกรณีที่เป็นแพทย์แผนไทย แพทย์แผนไทยประยุกต์ หมอพื้นบ้านและเพื่อใช้ในเชิงพาณิชย์ หรือในทางอุตสาหกรรมได้ สำหรับการผลิตแปรรูปส่วนอื่นๆ ของพืชกัญชา กัญชง เช่น ใบ ช่อดอก ก้าน ราก ไม่ต้องขออนุญาตยาเสพติด ส่วนสารสกัดถ้ามี THC เกิน 0.2% ยังถือเป็นยาเสพติด